กกต.เผยผลนับคะแนนอย่างไม่เป็นทางการทราบผลไม่เกินเที่ยงคืนนี้
กกต.เผยผลนับคะแนนอย่างไม่เป็นทางการทราบผลไม่เกินเที่ยงคืนนี้
7 ส.ค. 2559

นายสมชัย ศรีสุทธิยากร คณะกรรมการการเลือกตั้ง (กกต.) เปิดเผยถึง ปัญหาหลักที่พบในวันนี้ คือการฉีกบัตรโดยไม่เจตนา เนื่องจากการออกแบบบัตรเป็น 2 สี ทำให้เกิดความเข้าใจผิด ซึ่งเจ้าหน้าที่ตำรวจ จะต้องสอบปากคำผู้ฉีกบัตรทั้งที่เจตนาและไม่เจตนาเพื่อลงบันทึกประจำวัน ตามกฎหมาย ซึ่งทั้งคนฉีกบัตรและคนบันทึกภาพมีความผิด
ส่วนผู้ฉีกบัตรโดยเจตนา มีความผิดตามพ.ร.บ.ว่าด้วยการออกเสียงประชามติร่างรัฐธรรมนูญ มาตรา 59 ส่วนผู้บันทึกภาพ มีความผิดตามมาตรา 60(9) ฐานก่อความวุ่นวายในสถานที่ออกเสียง อยากให้ประชาชนช่วยกันเป็นหูเป็นตาตรวจสอบการนับคะแนน หากพบว่า มีการตั้งกระดานไกล ขานคะแนนเบา นับเร็ว หรือส่อว่าจะมีการทุจริตในการนับคะแนน สามารถรายงานให้ กกต. ทราบได้
รวมถึงคาดว่าจะสามารถประชุมรับรองผลอย่างเป็นทางการได้ในวันที่ 10 ส.ค. ส่วนการรายงานผลคะแนน ร้อยละ 95 ซึ่งเป็นผลอย่างไม่เป็นทางการคาดว่าจะสามารถรายงานได้ในเวลา 21.00 น. แต่หากยังครบเวลา 21.00 น.การรายงานผลยังไม่ถึง ร้อยละ 95 กกต.จะรายงานผลต่อไปจนถึงเวลา 24.00 น.
ส่วนกรณีที่มีสื่อและองค์การณ์ต่างประเทศตั้งข้อสังเกตว่า การออกเสียงประชามติครั้งนี้ ไม่ใช่การออกเสียงประชามติที่ถูกต้องตามกระบวนการ นายสมชัย กล่าวว่า ต้องมองว่าสื่อต่างประเทศเข้าใจประเทศไทยมากน้อยเพียงไร ซึ่งตัวเองไม่ได้ให้น้ำหนักกับสื่อต่างประเทศบางฉบับ และไม่เชื่อว่าสื่อต่างประเทศมีคุณภาพ เพราะไม่รู้และไม่เข้าใจข้อเท็จจริงที่เกิดขึ้นในประเทศไทย
อย่างไรก็ตาม นายสมชัย ยอมรับว่า มีประชาชนที่มาลงคะแนนด้วยความไม่รู้ เนื่องจากไม่ใช่ว่าทุกคนจะอ่านร่างรัฐธรรมนูญครบถ้วน โดยอาจลงคะแนนตามความรู้ และความคิด รวมถึงความนิยมในตัวบุคคล เช่น นายกรัฐมนตรี หรือฝ่ายการเมือง
 
ที่มา : ศูนย์ข่าวแปซิฟิค